આમરાજાનો મહાસંઘ ગિરનાર ગિરિવરની તળેટીએ આવી પહોંચ્યો. જાણે તેઓનું સામૈયું કરવા સજ્જ ન બન્યા હોય??? તેમ સમા પક્ષના ૧૧ મહારાજાઓ વિશાળ યુદ્ધસેના, આચાર્યભગવંત અને શ્રવકસંઘાદી સાથે તળેટીમાં પડાવ નાખીને રહ્યા હતા. આમરાજાના સંઘે ગિરિવર આરોહણ કરવા પગરથ માંડ્યા ત્યાં જ સામે પક્ષેથી હાકલ પડી કે, “ખબરદાર! આ તીર્થ ઉપર અમારો અધિકાર છે, એક ડગલું પણ આગળ વધશો તો તમારા મસ્તક ધડથી છૂટા થઇ જશે.” ત્યારે આમરાજા પૂર્ણ તૈયારી સાથે યુદ્ધ કરવા તૈયાર હતા પરંતુ આચાર્ય ભગવંતે કહ્યું કે, “સર્વ ધર્મનું મૂળ દયા છે. ધર્મકાર્યમાં હિંસા અનુચિત છે. અમે શાસ્ત્રચર્ચા દ્વારા હાર – જીતનો ફેંસલો કરીશું.”